Siste SMS ble sendt fra flyplassen fredag kveld
Det sier politiet etter å ha gått gjennom teletrafikken på den savnede kvinnens mobiltelefon. - Det siste livstegnet er SMSen til faren. Det tyder på at den er sendt fra flyplassen, så det er det siste konkrete holdepunkt, sier politiadvokat Anne Hølland i Rogaland politidistrikt til VG. Har du opplysninger i denne saken? Kontakt VG her Hun sier at det ikke er registrert trafikk på mobilen, og heller ikke kontoaktivitet etter klokken 22.47 fredag kveld. 26-åringen kom til flyplassen like over klokken 06 fredag, så de nye opplysningene tilsier at hun har oppholdt seg der i minst 17 timer.Kontoen til 26-åringen var tom fredag, og var det fortsatt sist politiet sjekket. - En av de tingene vi tenker på er hvordan hun har kommet seg fra flyplassen og funnet overnatting når hun ikke hadde penger, sier Hølland. Politiet i Rogaland har nå, med bistand fra gresk politi, sendt en basestasjonsanmodning til Hellas. - Hvis telefonen er skrudd på, har vi mulighet til å se hvor den befinner seg, sier politiadvokaten.Det har i dag vært noe forvirring rundt en telefonoppringing den savnede 26-åringen gjorde til banken sin. Familien gikk ut med at dette var lørdag, men politiet sier at oppringingen skjedde fredag formiddag. - Det har vært noen misforståelser her. Det riktige er at kontakten var fredag formiddag. Den samtalen er ikke relevant for saken, sier Hølland. - Dette var oppløftende nyheter i går, men det stemmer dessverre ikke. Banker er jo heller ikke opp lørdager i Norge, sier Inge Osaland. VG møtte han og samboeren på politistasjonen i nærheten av flyplassen, der de i dag har fortalt det de vet om Monicas bevegelser. - Vi appellerer til alle om å sende epost med bilder av Monica til overnattingssteder i Athen og Hellas. Kanskje har noen sett henne og da kan de kontakte politi, sier Osaland. - De var opptatt av å vite hva som kunne være en årsak til at hun er borte, sier faren. En representant fra den norske ambassaden og en tolk var også til stede.Savnedes lillebror og mor nå reiser til Athen for å delta i søket etter Monica. Fra før er faren og stemoren på plass, samt at en annen bror og svigerinnen dro tidligere i dag. Det var grytidlig fredag morgen at 26-åringen fra Hommersåk i Rogaland tok taxi fra hotellet i Athen til flyplassen. Hun hadde på forhånd booket en billett, men da hun kom i skranken til reisebyrået hadde hun ikke dekning på kontoen. Noe senere samme morgen gikk hun til en frisør på flyplassen for å ordne håret. Hun hadde imidlertid ikke penger å betale for seg.I 18-tiden forsøkte den norske kvinnen å bestille en ferjebillett tilbake til ferieøya Santorini, men heller ikke dette gikk da det ikke var dekning på bankkortet. Politiet har fått gjennom kontoutskriftene til Barstad, og funnet ut at det flere ganger fredag kveld ble forsøkt tatt ut penger. Det var imidlertid ikke nok dekning på kontoen til å få ut penger. Klokken 22.47 fredag kveld sendte hun en SMS-melding til faren der hun skrev at hun var trøtt, at hun skulle legge seg og at de skulle snakkes dagen etter. Han hørte aldri noe mer.Søndag 26. mai: Monica Barstad (26) fra Hommersåk i Sandnes reiser til Athen i Hellas sammen med en venninne. Torsdag 30. mai: Venninnen drar hjem til Norge, mens Monica drar til Santorini. Torsdag 6. juni: Tok båt fra Santorini til Chania på Kreta. Derfra tok hun taxi til Platanias for å møte en venninne som var der. Ifølge Barstads mor var hun der bare noen timer før hun dro tilbake til Santorini. Hun dro etter alt å dømme til Athen samme dag. Fredag morgen 7. juni: Ved 06-tiden skal hun ha forlatt Mirada hotell i bydelen Glyfada sørøst i Athen. Barstads far har fått opplyst at hun ikke hadde penger til å betale flybilletten hjem. Klokken 11.32 sendte hun en SMS til en venninne som hadde spurt om når hun kom hjem. Ifølge venninnen svarte Monica at hun fortsatt var i Athen og at hun skulle kontakte venninnen senere. Fredag ettermiddag 7. juni: Personell ved flyplassen skal ha observert den norske kvinnen hele dagen. Klokken 15.10 skal 26-åringen ha sendt en melding via Facebook til onkelen. Han har hentet ut GPS-data og funnet ut at den ble sendt fra flyplassen. Fredag kveld 7. juni: Monica sendte tekstmelding til faren om kvelden og skrev at hun var trøtt, at hun skulle legge seg og at de skulle snakkes dagen etter. Han hørte aldri noe mer. Lørdag 8. juni: Monica og onkelen er påmeldt på Nordsjørittet i Egersund, men 26-åringen dukker ikke opp. Samme kveld blir hun meldt savnet hos politiet i Rogaland.
Klokken 22.47 fredag kveld fikk Monicas far SMS fra datteren der hun skrev at hun skulle legge seg. Den ble sendt fra flyplassen i Athen.